
DE DISCIPLINĂ ŞI IMUNITĂŢI

                               RAPORT SUPLIMENTAR
asupra proiectului de lege privind declararea lui Ilie Ilaşcu, a lui Andrei Ivanţoc şi a lui Tudor Petrov-Popa ca eroi-martiri
În conformitate cu prevederile art. 95 şi ale art. 115 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, în procedură de urgenţă, cu proiectul de lege privind declararea lui Ilie Ilaşcu, a lui Andrei Ivanţoc şi a lui Tudor Petrov-Popa ca eroi-martiri, trimis cu adresa nr. P.l.x- 890, din 17 decembrie 2007, înregistrat sub nr. 31/1377 din 18.12.2007.
Potrivit prevederilor art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera  Deputaţilor este  Cameră decizională. 
Senatul, în calitate de primă Cameră sesizată, a adoptat propunerea legislativă, în condiţiile articolului 75 alineatul (2) teza a III-a din Constituţia României, republicată.

Consiliul Legislativ  a avizat favorabil propunerea legislativă, cu observaţii şi propuneri, conform avizului nr. 901/05.07.2007.
Comisia paralamentară a Revoluţionarilor din Decembrie 1989, prin scrisoarea cu nr. 42/10016  din 06.02.2008, informează că nu poate acorda aviz proiectului de lege, „având în vedere faptul că, perioada în care cele trei persoane au îndurat “condamnări la moarte şi, ulterior, 12-15 ani de închisoare grea”, nu se referă la nici una din etapele revoluţiei din Decembrie 1989, astfel că nu intră sub incidenţa prevederilor Legii nr. 341/2004.”
Guvernul, în punctul său de vedere, transmis cu adesa nr. 2006 din 02.08.2007, a precizat că nu susţine adoptarea acestei propuneri legislative în forma prezentată.
Obiectul de reglementare al propunerii legislative îl constituie declararea lui Ilie Ilaşcu, a lui Andrei Ivanţoc şi a lui Tudor Petrov-Popa ca eroi-martiri, urmând ca aceştia să beneficieze de toate drepturile conferite de Legea recunoştinţei faţă de eroii-martiri şi luptătorii care au contribuit la victoria Revoluţiei române din decembrie 1989, cu modificările şi completările ulterioare, nr. 341/2004.



În conformitate cu prevederile art. 61 din Regulamentul Camerei Deputaţilor republicat, membrii comisiei  au examinat proiectul de lege în şedinţa din 26 februarie 2008.



La lucrările Comisiei a fost prezent, în calitate de invitat, domnul Puiu Nicolae Fesan, Secretar de stat în cadrul Secretariatului de Stat pentru Problemele Revoluţionarilor.

Pe parcursul dezbaterii, membrii Comisiei au constatat că proiectul de lege nu poate fi acceptat, în forma prezentată întrucât persoanele nominalizate a fi beneficiarii acestei legi nu se încadrează în niciuna din categoriile de beneficiari stabilite de Legea recunoştinţei faţă de eroii-martiri şi luptătorii care au contribuit la victoria Revoluţiei române din decembrie 1989, cu modificările şi completările ulterioare, nr. 341/2004.
Având în vedere cele constatate, membrii comisiei au hotărât, cu majoritate de voturi, (2 voturi împotrivă şi o abţinere) respingerea proiectului de lege privind declararea lui Ilie Ilaşcu, a lui Andrei Ivanţoc şi a lui Tudor Petrov-Popa ca eroi-martiri.

Plenul Camerei Deputaţilor, în şedinţa din data de 8 aprilie 2008, a hotărât retrimiterea proiectului de lege la Comisie în vederea unei noi examinări şi a întocmirii unui nou raport. 
Membrii Comisiei juridice, de disciplină şi imunităţi au reexaminat proiectul de lege în şedinţa din 21 aprilie 2008 şi au hotărât cu majoritate de voturi (9 voturi pentru, 4 abţineri şi 2 împotrivă) menţinerea raportului iniţial de respingere.
 La lucrări au fost prezenţi 15 deputaţi din totalul de 28 membri ai Comisiei.
În raport de obiectul şi conţinutul său, proiectul de lege face parte din categoria legilor ordinare. 
          

            PREŞEDINTE                   SECRETAR                                                                                                     

                                  Sergiu Andon                  George Băeşu                                

